Diari Oficial de la Generalitat Valenciana


Sumari del DOGV 5290, del 28-06-2006 (2006/7086)

RESOLUCIÓ de 16 de maig de 2006, del director general de Seguretat Industrial i Consum, per la qual s'adopten determinades mesures per a millorar el seguiment quant al compliment de les condicions de seguretat exigibles als ascensors, així com establir les situacions en què s'han d'instal·lar sistemes de comunicació bidireccional en ascensors.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5290

Data del DOGV
:   28-06-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/7086


Data del document
:   16-05-2006

Organisme emissor
:   Conselleria d'Empresa, Universitat i Ciència

Tipus de document
:   Resolució

Descriptors 

:   * ascensor
    * especificació tècnica

RESOLUCIÓ de 16 de maig de 2006, del director general de Seguretat Industrial i Consum, per la qual s'adopten determinades mesures per a millorar el seguiment quant al compliment de les condicions de seguretat exigibles als ascensors, així com establir les situacions en què s'han d'instal·lar sistemes de comunicació bidireccional en ascensors. [2006/7086]  
Atés el Reial Decret 1.314/1997, d'1 d'agost, pel qual es dicten les disposicions d'aplicació de la Directiva del Parlament Europeu i del Consell 95/16/CE, sobre ascensors, i en particular la disposició addicional segona, en la qual s'indica que en el moment de presentar la documentació corresponent per a la posada en servici de l'ascensor davant l'òrgan competent de l'administració, s'assignarà un número d'identificació i registre a l'aparell.  
Atés el Reial Decret 2.291/1985, de 8 de novembre, pel qual s'aprova el Reglament d'Aparells d'Elevació i la seua Manutenció, i en particular l'article 23.1, en el qual s'indica que els òrgans territorials competents de l'administració pública portaran un registre d'instal·lacions per cada una de les ITC, en què figuren els aparells elevadors i de manutenció inclosos en este reglament.  
Atesa l'Orde de 30 de juny de 1966, per la qual s'aprova el text revisat del Reglament d'Aparells Elevadors i en particular l'article 129 .Registre d'instal·lacions..  
Atesa l'Orde d'1 d'agost de 1952, per la qual s'aprova el Reglament per a la Construcció i Instal·lació d'Ascensors i Muntacàrregues, i en particular l'apartat 38 en allò que fa referència al registre d'aparells elevadors.  
Atés el Decret 54/2001, de 13 de març, del Govern Valencià, pel qual es regula l'exercici de les funcions en matèria de vigilància del compliment de la legislació vigent sobre seguretat de productes, equips i instal·lacions industrials assignades als organismes de control en l'àmbit de la Comunitat Valenciana.  
Atesa l'Orde de 17 de maig de 2001, de la Conselleria d'Indústria i Comerç, per la qual s'establix el procediment d'actuació dels organismes de control en la realització de les inspeccions periòdiques d'ascensors i grues torre en l'àmbit de la Comunitat Valenciana.  
Atés el Reial Decret 57/2005, de 21 de gener, pel qual s'establixen prescripcions per a l'increment de la seguretat del parc d'ascensors.  
Atesa l'Orde de 9 de juny de 2004, de la Conselleria de Territori i Habitatge, per la qual es desplega el Decret 39/2004, de 5 de març, del Consell de la Generalitat, en matèria d'accessibilitat en el medi urbà i en particular l'epígraf f) de l'article 10 del seu annex .Normes d'accessibilitat en el medi urbà.  
A fi de poder realitzar-ne una millor identificació dels ascensors instal·lats pels propietaris a l'hora de realitzar la corresponent sol·licitud d'actuació d'un organisme de control autoritzat, amb motiu que es realitzen les preceptives inspeccions periòdiques a les quals este tipus d'aparells estan subjectes, així com determinar les situacions en què s'han d'instal·lar sistemes de comunicació bidireccional en els ascensors, esta Direcció General, resol  
1. Tots els ascensors de la Comunitat Valenciana hauran de disposar d'una placa d'identificació en la qual figure el número de registre de l'aparell elevador (número RAE:) amb què apareix inscrit l'ascensor en el Registre Especial del servei territorial d'indústria i seguretat industrial corresponent.  
Per a ascensors instal·lats i en servici, la placa d'identificació anomenada en el paràgraf anterior haurà de ser col·locada en l'interior de la cabina de l'ascensor per l'empresa conservadora de l'aparell abans del 31 de desembre de 2006. Així mateix, l'empresa conservadora col·locarà una rèplica de la mencionada placa sobre el bastidor de l'ascensor en la zona del sostre de cabina, de forma que si es deteriorara la placa de cabina es poguera identificar fàcilment l'aparell, a fi de reposar la placa deteriorada.  
Per a ascensors nous les plaques mencionades en el paràgraf anterior hauran de ser col·locades per l'empresa conservadora de l'aparell en el termini d'un mes des de la data en la qual se li assignà número de registre a l'aparell elevador.  
2. Que tenint en compte el tipus d'ocupació dels edificis de la Comunitat Valenciana esta Direcció General de Seguretat Industrial i Consum, en relació amb el punt 10 de l'annex del Reial Decret 57/2005, de 21 de gener, pel qual s'establixen prescripcions per a l'increment de la seguretat del parc d'ascensors existents, determina necessària la instal·lació en cabina dels ascensors d'una comunicació bidireccional que permeta una comunicació permanent amb un servici d'intervenció ràpida en tots els edificis de la Comunitat Valenciana.  
3. A fi que la comunicació mencionada en l'apartat anterior siga operativa i puga ser fàcilment utilitzada pel major nombre de persones, tant els comandaments de la botonera de l'ascensor com els del sistema de comunicació bidireccional hauran d'estar adaptats per a l'ús de persones amb visibilitat reduïda o nul·la, sense menyscapte que en llocs de pública concurrència el sistema bidireccional estiga adaptat a persones amb discapacitats auditives en la mesura que el desenvolupament tecnològic ho permeta.  
La present resolució no és definitiva en via administrativa i contra ella podrà interposar-se recurs d'alçada davant el secretari autonòmic d'Empresa de la Conselleria d'Empresa, Universitat i Ciència, en el termini d'un mes comptat des de l'endemà de la notificació, d'acord amb el que s'ha establit en l'article 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 16 de maig de 2006.. El director general de Seguretat Industrial i Consum: Carlos Mazón Guixot.